《兰陵王 送二舅之沅州》
清代·曹贞吉

岭云白。湖草粘天弄碧。湘烟淡，沅水分流，弱柳丝丝罥行色。

武陵南下驿。渐入桄榔瘴黑。鹃声里，铁骑连营，一发青山望京国。

依依感畴昔。记巷口乌衣，门边霜戟。电光石火音尘寂。

愁一肩行李，半林斜照，空祠榕暗啸木客。衡阳雁程隔。

难觅。谢公屐。问橘井遗踪，郢雪荒宅，参军蛮府工书檄。

念东第凄冷，北堂晨夕。寒螀啼彻，听砌语，助太息。

作者简介：曹贞吉(1634～1698) 清代著名诗词家。字升六，又字升阶、迪清，号实庵，安丘县城东关（今属山东省）人。曹申吉之兄。康熙三年进士，官至礼部郎中，以疾辞湖广学政，归里卒。嗜书，工诗文，与嘉善诗人曹尔堪并称为“南北二曹”，词尤有名，被誉为清初词坛上“最为大雅”的词家。